Miroslava Ábelová

Miroslava Ábelová (* 31. január 1985, Bojnice) je slovenská poetka, rozhlasová redaktorka, občasná textárka.

Životopis 
V roku 2009 absolvovala štúdium žurnalistiky na Filozofickej fakulte Univerzity Komenského v Bratislave. V roku 2010 získala Cenu Rudolfa Fabryho. Prvýkrát publikovala v kolektívnej zbierke Sólo pre 9 hlasov v roku 2011, v tom istom roku jej vyšla vlastná zbierka básní Striptíz. V roku 2012 vyhrala hlavnú cenu v súťaži Básne Asseco Solutions za cyklus básní Niečo originálne. V roku 2014 jej vyšla básnická zbierka Na!, v roku 2016 básnická zbierka Básničky pre domáce paničky. V roku 2018 prichádza so zbierkou Večný pocit nedele. „Zbierka sa dotýka toho, čím v posledných rokoch autorka aj množstvo ďalších žien žije. Sociálny tlak na tridsiatničky, ktoré od istého momentu každý deň počúvajú otázku, kedy už konečne budú mať deti. Nemožnosť naplniť očakávania. Zmätené pocity, ak sa im podarí tieto očakávania okolia naplniť. A pocity, ktoré prichádzajú po narodení dieťaťa, strach, obavy, stres, únava. „Telesnosť, materstvo, nové priority, strata identity, hľadanie a získanie tej novej, možno to vystihuje moju novú knihu, ako aj nový život poetky Mirky Ábelovej“, hovorí poetka, podľa ktorej je tehotenstvo našou spoločnosťou zromantizované. V roku 2022 vydáva piatu zbierku poézie, Dom: „rozohráva príbehy troch žien v jednej obci: osamelej starnúcej alkoholičky, ktorej padá na hlavu vlastný dom, mladej matky, ktorá sa s rodinou presťahuje z paneláku v meste do nového domu na dedine a ženy z chatrče na okraji obce, ktorej život obmedzili a zmenili tajomné myši. Všetky tri príbehy rámcuje DOM – dom, ako priestor, v ktorom sa cítime v bezpečí a sami sebou, no často aj akoby vo väzení, či dokonca v ohrození života.“

Je členkou literárno-hudobného zoskupenia básnikov, hudobníkov a performerov Vítrholc. Na Rádiu_FM moderuje poetickú desaťminútovku Nedeľná chvíľka poézie_FM. Autorsky sa podpísala pod texty českého hudobníka Davida Kollera (album ČeskosLOVEnsko, za ktorý získali sošku českej akadémie Anděla). Pracuje ako hovorkyňa environmentálnej organizácie Greenpeace Slovensko. Toho času je na rodičovskej dovolenke, má syov Viliama a Eduarda, jej manžel je grafický dizajnér Radoslav Bielený, ktorý má na starosti grafickú stránku jej kníh.

Dielo

Poézia 
 2011 – Sólo pre 9 hlasov, kolektívna básnická zbierka
 2011 – Striptíz, básnická zbierka
 2014 – Na!, básnická zbierka
 2016 – Básničky pre domáce paničky, básnická zbierka
 2018 – Večný pocit nedele, básnická zbierka
 2022 – Dom, básnická zbierka

Poézia pre deti 
 2020 – Pes Moko a jeho oko

Preklady 
 2018 – Rupi Kaur: Mlieko a med
 2019 – Rupi Kaur: Slnko a jeho kvety
 2020 – Jason Reynolds: Dlhá cesta nadol
 2021 – Rupi Kaur: Moje telo, môj domov

Referencie

Externé odkazy 
 Miroslava Ábelová – Literárne informačné centrum
 Diela Miroslavy Ábelovej v súbornom katalógu Slovenskej národnej knižnice
 Mirka Ábelová: Každý chce byť najlepší žijúci básnik
 Mirka Ábelová: Písanie básní je obsesia (SME ženy)
 Básničky pre bratislavské mamičky (recenzia Petra F. 'Ria Jílka)

Slovenskí básnici
Slovenskí redaktori
Absolventi Filozofickej fakulty Univerzity Komenského v Bratislave
Osobnosti z Bojníc